[pic] | EVROPSKA KOMISIJA |

Bruselj, 29.7.2010

COM(2010)399 konč.

POROČILO KOMISIJE SVETU

o izvajanju ukrepov Kraljevine Švedske, potrebnih za zagotovitev, da tobačni izdelki za oralno uporabo niso dani v promet v drugih državah članicah

POROČILO KOMISIJE SVETU

o izvajanju ukrepov Kraljevine Švedske, potrebnih za zagotovitev, da tobačni izdelki za oralno uporabo niso dani v promet v drugih državah članicah

UVOD

Člen 8 Direktive o tobačnih izdelkih (2001/37/ES) prepoveduje dajanje v promet tobačnih izdelkov za oralno uporabo. Prepoved je bila prvotno uvedena s prvo direktivo o tobačnih izdelkih (Direktiva 89/622/EGS, kakor je bila spremenjena z Direktivo 92/41/EGS).

V Pristopni pogodbi je bilo za Švedsko določeno odstopanje:

„Prepoved iz člena 8a Direktive 89/622/EGS, kakor je bila spremenjena z Direktivo 92/41/EGS, glede dajanja v promet proizvoda iz člena 2(4) Direktive 89/622/EGS, kakor je bila spremenjena z Direktivo 92/41/EGS, se ne uporablja na Švedskem in Norveškem, z izjemo prepovedi dajanja v promet tega proizvoda v obliki, ki spominja na prehrambeni proizvod.“[1]

Odstopanje je bilo odobreno pod pogojem, da Švedska sprejme vse ukrepe, ki so potrebni za zagotovitev, da se proizvod iz odstavka (a) ne daje v promet v državah članicah, za katere v celoti veljata direktivi 89/622/EGS in 92/41/EGS[2].

Pristopna pogodba je obvezala Komisijo, da spremlja dejansko izvajanje teh ukrepov in poroča Svetu.[3]

Komisija je 10. novembra 2009 vsem državam članicam prek regulativnega odbora v okviru direktive o tobačnih izdelkih poslala zahtevo za naslednje informacije:

- V kakšnem obsegu se snus uporablja ali daje v promet v vaši državi članici (razširjenost uporabe med odraslimi/mladostniki, prodaja prek interneta, uvoz s strani potnikov, tihotapstvo)?

- Katere ukrepe je sprejela vaša država članica (poleg prepovedi dajanja v promet) za preprečevanje vnosa snusa na vaš trg? Za Švedsko se to vprašanje nanaša na ukrepe, ki jih je ta država sprejela za zagotovitev, da se snus, proizveden na Švedskem, ne daje v promet v drugih državah članicah.

Na to zahtevo je odgovorilo skupaj 23 držav članic.

TRŽENJE SNUSA

Švedska

Švedska je v svojem odgovoru na zahtevo Komisije o trženju snusa poudarila, da je kakršna koli prodaja v drugo državo članico, vključno z internetno prodajo, po švedski zakonodaji nezakonita. Ustrezna pravna določba se nahaja v oddelku 14 nacionalnega tobačnega zakona (1993:581).

Vendar ta prepoved ne zajema prodaje tobačnih izdelkov ali komercialnih sporočil na vseh prodajnih mestih tobačnih izdelkov. Ta komercialna sporočila na prodajnih mestih tobaka niso nujno vsiljiva ali spodbujajoča k uporabi tobaka.

Poleg tega je švedska potrošniška agencija izdala splošne smernice o trženju tobačnih izdelkov potrošnikom (KOVFS 2009:7). Te splošne smernice se nanašajo na določbe o trženju iz tobačnega zakona in zakona o tržnih praksah, njihov cilj pa je povečanje skladnosti z določbami o trženju tobačnih izdelkov neposredno potrošnikom.

Druge države članice

Države članice so sporočile, da se snus ne daje na trg v njihovi pristojnosti. Vendar lahko snus v državo prinesejo potniki. Razen za Finsko ni podatkov o količini snusa, ki ga uvozijo potniki. Finska je sporočila, da se je med letoma 2005 in 2007 podvojilo število potnikov, ki so potovali med Finsko in Švedsko in uvozili snus v Finsko.

Tihotapstvo se na splošno ni obravnavalo kot težava.

Vendar so številne države članice navedle, da se snus trži prek interneta, nadzor pa je težko zagotoviti.

Razširjenost uporabe snusa v državah članicah je zanemarljiva ali o njej ni podatkov. Vendar na Finskem približno 5 % odraslih moških in 2 % odraslih žensk uporablja snus. Približno 40 % finskih 18-letnih dečkov je že poskusilo snus in 10 % ga uporablja redno.

Finska je navedla, da se je število uporabnikov v zadnjih letih povečalo zaradi trženja snusa potnikom, ki potujejo med Finsko in Švedsko. Ta uporaba je rezultat zasebnega uvoza iz tujine (predvsem iz Švedske), internetne prodaje (predvsem iz Švedske) ali prodaje pretihotapljenega snusa na črnem trgu. Tožilci so sporočili, da sta nezakonita uvoz in prodaja običajna in organizirana na nacionalni ravni. Finski carinski organi v sodelovanju s švedskimi organi redno izvajajo obsežne kriminalne preiskave.

Ker sta komercialni uvoz in prodaja snusa na Finskem prepovedana, ni uradnih podatkov o uporabi. Vendar po statističnih podatkih zakonit zasebni uvoz snusa iz Švedske od leta 2005 vztrajno narašča[4].

Na Švedskem dnevno uporablja snus 19 % moških in 4 % žensk.

Slovenija je sporočila, da je bila ena oseba kaznovana z denarno kaznijo zaradi trženja snusa leta 2006.

Slovenija in Danska sta poročali o drugih izdelkih brez dima poleg snusa na njunih trgih.

PREPREČEVALNI UKREPI

Švedska

Švedska je na podlagi zaveze v Pristopni pogodbi sprejela Odlok o prepovedi izvoza snusa (1994:1266), ki je začel veljati 1. januarja 1995. Prvi odstavek oddelka 1 Odloka določa, da se snus ne sme izvažati v drugo državo Evropske unije. V skladu z drugim odstavkom oddelka 1 se prepoved ne uporablja za izdelke, ki jih nosijo potniki in so namenjeni za njihovo osebno uporabo ali kot darilo za osebno uporabo. Zato je nakup snusa za osebno uporabo ali kot darilo pri potovanjih iz Švedske izvzet iz Odloka.

Izvoz snusa v drugo državo članico je v skladu s švedsko zakonodajo kaznivo dejanje. Kazni za kršitve navedenega odloka so določene v Zakonu o kaznovanju tihotapstva (2000:1225). V oddelku 3 je navedeno, da oseba, ki namenoma prenese izdelke iz države v nasprotju s posebno določeno prepovedjo (tj. Odlokom o prepovedi izvoza snusa) se spozna za krivo tihotapstva. Trenutna kazen za tihotapljenje snusa je na primer denarna kazen ali zaporna kazen do dveh let (oddelek 3).

Če sodišče ugotovi, da je šlo za hudo kaznivo dejanje, se izreče zaporna kazen od šestih mesecev do šestih let (oddelek 5). Manjša kazniva dejanja se kaznujejo z denarnimi kaznimi (oddelek 4). Kadar se kaznivo dejanje ne more obravnavati kot namerno, se lahko storilcu kaznivega dejanja izreče denarna kazen ali zaporna kazen do dveh let zaradi nezakonitega izvoza (oddelek 7). Blago, ki je bilo predmet kaznivega dejanja v okviru Zakona o kaznovanju tihotapstva, ali vrednost takih izdelkov, se lahko zaseže, razen če je to očitno neupravičeno (oddelek 16).

Švedska pravna ureditev tako obravnava vsak izvoz snusa iz Švedske v drugo državo članico kot nezakonito in kaznivo dejanje, razen izvoza izdelkov za osebno uporabo potnikov ali kot darilo za osebno uporabo. Tako je tudi nezakonito izvažati snus prek prodaje na daljavo, vključno z internetno prodajo, kadar je prejemnik v drugi državi članici. Snus se lahko prenese iz Švedske v drugo državo članico le, če posameznik, ki potuje čez mejo, nosi s seboj snus za osebno uporabo ali kot darilo za osebno uporabo.

Poleg tega je mogoče navesti, da švedski organi izvajajo zakonodajo v praksi[5]. Številni švedski organi, vključno s sodišči, sprejemajo ukrepe v boju proti prodajalcem snusa v druge države članice. Zato se na Švedskem povečuje količina zaseženega snusa, in sicer:

- 2006 156 kg

- 2007 323 kg

- 2008 474 kg

- 2009 (do oktobra) 641 kg

Druge države članice

Velika večina držav članic je sporočila, da niso sprejele nobenih drugih ukrepov poleg prepovedi snusa. Nekatere države članice so navedle, da so prepovedale prodajo tobačnih izdelkov prek interneta.

Finska je pri tem izjema. Zaradi velikih količin snusa, ki ga iz Švedske uvozijo zasebni uporabniki, in črnega trga se je finska vlada odločila za strožje ukrepe.

Finska je sporočila, da se v parlamentu razpravlja o naslednjih ukrepih:

- uvoz snusa za zasebno uporabo se omeji na največ 30 majhnih škatlic na prehod meje,

- zasebno naročanje snusa na internetu bo kriminalizirano,

- zasebna prodaja snusa (npr. prijatelju) bo kriminalizirana.

SKLEPNE UGOTOVITVE

Švedska je za izvajanje svojih obveznosti iz Pristopne pogodbe kriminalizirala komercialni izvoz snusa in uporablja stroge kazni. Dovoljen je le izvoz snusa za osebno uporabo potnikov ali kot darilo za osebno uporabo. Prodaja na daljavo, vključno z internetno prodajo, je nezakonita, kadar je prejemnik v drugi državi članici.

Nobena druga država članica ni sporočila nobenih znakov, da se snus na njihovem trgu trži. Vendar ga potniki pogosto uvažajo in zdi se, da je snus na voljo prek interneta po vsej EU. O deležu internetnih prodajalcev snusa s sedežem na švedskem ozemlju ni podatkov.

Finska načrtuje dodatne preprečevalne ukrepe, kot je omejitev uvoza snusa s strani potnikov. Druge države članice niso sporočile kakršnih koli dodatnih ukrepov poleg prepovedi trženja.

[1] Akt Sveta o pogojih pristopa Kraljevine Norveške, Republike Avstrije, Republike Finske in Kraljevine Švedske ter spremembah pogodb, na katerih temelji Evropska unija, PRILOGA XV – Seznam iz člena 151 Akta o pristopu – X DRUGO, točka (a).

[2] Isto, točka (b).

[3] Isto, točki (c) in (d).

[4] Poročilo o snusu, ki ga je objavil Center za nadzor proizvodov v socialnem in zdravstvenem varstvu (sklic: Nuuskaraportti, Sosiaali- ja terveydenhuollon tuotevalvontakeskus, 2008)

[5] Odlok o prepovedi izvoza snusa (1994:1266) in Zakon o kaznovanju tihotapstva (2000:1225).